E. Bauer, poslankyňa: (2003-07-03):
Konštatujem, že uvedený návrh zákona spĺňa z formálnoprávnej stránky všetky náležitosti uvedené v § 67 a 68 zákona č. 350 o rokovacom poriadku, ako i náležitosti určené v legislatívnych pravidlách. Z toho vyplýva, že návrh zákona obsahuje paragrafované znenie a dôvodovú správu. Nový zákon o sociálnom poistení, ktorý nahrádza platný zákon č. 413/2002 Z. z., upravuje štruktúru a pôsobnosť Sociálnej poisťovne, zefektívňuje činnosť a kontrolu v sociálnom poistení, obmedzuje zneužívanie systému nemocenského poistenia a ďalšie nové zmeny. V systéme sociálneho poistenia dochádza k zásadným zmenám, z ktorých uvádzam iba niektoré: novo sa definuje sústava sociálneho poistenia, upravujú sa podmienky nároku na starobný dôchodok, zavádza sa valorizačný mechanizmus zvyšovania dôchodkov, upravuje sa definícia invalidity, zužuje sa okruh fyzických osôb podliehajúcich povinnému dôchodkovému poisteniu, upravuje sa štruktúra Sociálnej poisťovne, rušia sa rezervné fondy k jednotlivým základným fondom v Sociálnej poisťovni a navrhuje sa tvorba jedného rezervného fondu. Vzhľadom na rozsiahlosť zmien navrhovaných v zákone č. 413 ich realizácia novelou zákona by znamenala zneprehľadnenie úpravy v ňom obsiahnutej, a preto sa navrhuje rekodifikácia. Návrh zákona predstavuje zladenie s požiadavkou uplatňovania princípu rovnosti zaobchádzania medzi mužmi a ženami, ochranu práv zamestnancov pri platobnej neschopnosti zamestnávateľa, uplatňovanie zásady rovnakého zaobchádzania bez ohľadu na rasový alebo etnický pôvod. Ministerstvo financií vyjadrilo súhlas s doložkou finančných ekonomických vplyvov k návrhu zákona o sociálnom poistení. Rada hospodárskej a sociálnej dohody prerokovala predmetný návrh zákona dňa 21. mája 2003 a nedospela k dohode z dôvodu nesúhlasu Asociácie zamestnávateľských zväzov a združení Slovenskej republiky. Predložený návrh zákona je v súlade s Ústavou Slovenskej republiky. Problematika sociálnej politiky je v práve Európskeho spoločenstva, resp. Európskej únie upravená. Keďže členským štátom je ponechaná široká voľnosť pri navrhovaní a rozvoji ich sociálnych systémov sociálneho zabezpečenia, stupeň kompatibility tohto návrhu zákona je právom ES, EÚ, sa nevyjadrujem. Dámy a páni, s ohľadom na oprávnenia, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada uzniesla v zmysle § 73 ods. 3 písm. c) zákona o rokovacom poriadku, že po rozprave odporučí uvedený návrh zákona prerokovať v druhom čítaní. Súčasne odporúčam v zmysle § 73 ods. 1 zákona o rokovacom poriadku v súlade s rozhodnutím predsedu Národnej rady č. 274 z 13. júna prideliť návrh zákona na prerokovanie ústavnoprávnemu výboru, výboru pre financie, rozpočet a menu, výboru pre zdravotníctvo, výboru pre obranu a bezpečnosť, výboru pre sociálne veci a bývanie. Za gestorský výbor navrhujem v súlade s citovaným rozhodnutím predsedu Národnej rady Výbor Národnej rady Slovenskej republiky pre sociálne veci a bývanie. Súčasne navrhujem, aby výbory, ktorým bol uvedený návrh zákona pridelený, ho prerokovali v lehote do 28. augusta a gestorský výbor do 4. septembra. Ďakujem, pani predsedajúca, skončila som. Prosím, otvorte rozpravu a hlásim sa do rozpravy. Z. Martináková, podpredsedníčka NR SR: Ďakujem, pani spravodajkyňa. Otváram rozpravu. Písomne sa do rozpravy neprihlásil žiadny poslanec. Otváram možnosť hlásiť sa ústne do rozpravy. Pán poslanec Burian, pán poslanec Hrdlička, pani poslankyňa Navrátilová. Uzatváram možnosť hlásiť sa ústne do rozpravy. Pán poslanec Burian, poprosím vás, najskôr pani spravodajkyňa vystúpi v rozprave, prihlásila sa na záver svojej reči. Dávam jej slovo na úvod rozpravy. Nech sa páči, pani poslankyňa Edit Bauer.